 JURGEN NAMBEKA, WINNIE ATIENO NA CECE SIAGO GAVANA wa Mombasa anataka serikali ieleze ziliko pesa za kukabili athari ya El-Nino, huku watu wanne wakifa na zaidi ya familia 10,000 zikiathiriwa. Bw Nassir alisema jana kwamba kwa sasa anategemea pesa za wafadhili na wahisani, kukabiliana na athari za mvua hiyo ambayo imewalemea zaidi wakazi wa Mombasa, Kwale na Tana River.Abdulswammad Nassir alisema kuwa hakuwa amepokea fedha zozote za kukabiliana na El-Nino kutoka kwa serikali kuu. Kwa mujibu wake, anategemea fedha kutoka kwa wafadhili na zile za kaunti. “Nimesikia watu wakisema gavana alipata fedha za El-Nino. Ninataka mniskize vizuri. Hatujapokea fedha zozote, iwe ni msaada au fedha za ufadhili. Kile tunachofanya ni kutokana na fedha zetu za kaunti kwa ushirikiano na wenyeji,” akasema Bw Nassir. Alieleza kuwa Sh30 milioni kutoka kwa hazina ya kaunti zimetengwa kushughulikia waathiriwa wa mafuriko. “Kuna watu ambao wanalaumu mfumo wetu wa kupitisha majitaka. Hilo silo tatizo. Mvua hii ni ya kiwango cha juu. Tulipata mvua za aina hii mnamo 1997. Hebu tuweni na njia nzuri za kusuluhisha masuala haya badala ya kuingiza siasa,” akasema Bw Nassir. Katika maeneo ya Utange, Bamburi na Kisauni ambayo yameathiriwa sana na mvua hiyo, wakazi wanakadiria hasara baada ya vitu vyao kusombwa na kuharibiwa na maji ya mvua hiyo ambayo imenyesha siku tatu mfululizo. Mshirikishi wa Ukanda wa Pwani, Bi Rhoda Onyancha, alieleza kuwa familia 10,307 zimeathiriwa katika kaunti za Mombasa, Kwale, Kilifi, Lamu, Tana River na Taita Taveta. Kaunti ya Mombasa ni ya pili kati ya zile zilizoathiriwa sana. Familia 3,892 zimeachwa katika njiapanda na kufuatiwa na Kwale iliyo na familia 681, Kilifi 204, Lamu 305 na Taita Taveta 89. Madhara Kaunti ya Tana River ndiyo iliyoathiriwa zaidi kwani familia 5,136 zimeachwa bila makao. Bi Onyancha alihakikishia wakazi kuwa serikali itafanya kazi kwa ushirikiano na serikali ya kaunti ya Mombasa na mashirika mengine kuzisaidia familia zilizoathiriwa na mvua. Akizungumza baada ya mkutano na taasisi mbalimbali, Bi Onyancha alieleza kuwa muingiliano wa taasisi hizo zote utafanyika, ili kuepuka kuchanganikiwa akidai kuwa kila taasisi itapewa wajibu wa kutekeleza. “Tumekubaliana kuwa tutakuwa na kikosi cha kutathmini na kushughulikia dharura. Iwapo tutakuwa na ripoti, ripoti itakuwa moja. Hatutaki kila asasi itoe ripoti yake na kufanya kazi ya kuwafikia waathiriwa kuwa ngumu,” akasema. Katibu mkuu wa wizara ya kushughulikia maeneo kame Kelo Harsama aliyehudhuria mkutano huo, alieleza kuwa chakula cha msaada kiko njiani chaja kutoka Nairobi. “Serikali imetoa magunia 560 ya mchele, 560 ya maharagwe, maboksi 200 ya nyama za mkebe, mablanketi 500, majiko na mabati kuwafaa Wakenya walioathiriwa na mvua,” akasema Bw Harsama. Katika kaunti ya Kwale, shughuli za kuwatafuta maafisa wawili wa Mamlaka ya Kukusanya Ushuru (KRA) waliopotea Ijumaa jioni baada ya gari lao kusombwa na maji ya mafuriko katika Mto Ramisi zilikuwa zinaendelea. Haya yanajiri KRA ikithibitisha kuwa maafisa hao wawili walikuwa wakisafiri kuelekea Mombasa kutoka eneo la LungaLunga wanapofanya kazi, wakati ambapo ajali hiyo ilitokea. Kikosi cha asasi mbalimbali cha wapigambizi, kilieleza kuwa tayari gari husika lilikuwa limeonekana na mchakato wa kulitoa majini ulikuwa ukiendelea huku miili ya maafisa hao ikitafutwa. Walioshuhudia mkasa huo walisema kuwa maafisa hao walikuwa wameonywa kuwa barabara hiyo ilikuwa haipitiki ila wakaendelea na safari licha ya mabasi na magari mengine kuombwa kutoendelea na safari kwa muda.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  